Enne kui edasi jutustan oma elust-olust Venemaal, toon siin eesti rahvusliku ärkamisaja tegelasist veel mõne lookese, mis ma ise ei ole näinud, vaid teiste suust kuulnud. Oma venna suust kuulsin, et Jakobson olnud kord mõisnike maapäeval Riias. Ei mäleta, kas ta olnud kellegi poolt delegeeritud või juhtunud seal olema lihtpealtkuulajana. Tagasi tulles jutustanud ta, kuidas balti mõisnikud, tundes oma jalgealust keiser Aleksander II ajal kindlana, näidanud oma upsakust isegi vene valitsusvõimu esindajale. Aadlimarssal pidanud kubernerile kõne saksa keeles, vehkides tema ees rusikatega ja öeldes vene keele kohta: "Eine solche barbarische Sprache können meine Ohren nicht leiden". Kuberner kuulanud kannatlikult ta kõne ära, ilma teda korrale kutsumata.